शुंगलू समिति की रिपोर्ट सीबीआई के सुपुर्द  
पूर्व सीएजी शुंगलू के नेतृत्व वाली समिति ने एक पखवाड़े पहले अपनी पहली रिपोर्ट सौंपी थी जिसमें 135 करोड़ रुपये के नुकसान की बात कही गई थी।
प्रसार भारती प्रमुख बीएस लाली और दूरदर्शन महानिदेशक अरुणा शर्मा को राष्ट्रमंडल खेल का प्रसारण अधिकार ब्रिटेन स्थिति कंपनी एसआईएस लाइव को देने के लिए दोषी ठहराने और इनके खिलाफ कार्रवाई की सिफारिश करने संबंधी शुंगलू समिति की रिपोर्ट को सीबीआई को सौंप दिया गया है।  मध्यप्रदेश के आईएएस कैडर से संबद्ध शर्मा को उसके गृह राज्य वापस भेज दिया गया है।  पूर्व सीएजी वीके शुंगलू के नेतृत्व वाली उच्चस्तरीय समिति ने एक पखवाड़े पहले अपनी पहली रिपोर्ट सौंपी थी जिसमें इस अनुबंध के संदर्भ में 135 करोड़ रुपये के नुकसान की बात कही गई थी।  बहरहाल, प्रधानमंत्री के प्रवक्ता द्वारा गुवाहाटी से जारी बयान में कहा गया है कि प्रधानमंत्री ने इस रिपोर्ट को सीबीआई को सौंपने का निर्णय किया है।  रिपोर्ट में लाली और शर्मा की जवाबदेही तय करते हुए उनपर एसआईएस लाइव और जूम कम्यूनिकेशन को बेजा फायदा पहुंचाने की बात कही गई है।